Esad Arnautalić

**Esad Arnautalić** bio je bosanskohercegovački i jugoslavenski kompozitor, aranžer i producent.

U historiji popularne muzike u Bosni i Hercegovini značajan je kao: jedan od osnivača Orkestra Radiotelevizije Sarajevo i Muzičke produkcije Radio Sarajeva, producent presudan za rani razvoj grupe Indexi, pokretač festivala Vaš šlager sezone i Prvi aplauz. Bio je muzički autor i aranžer zapaženih šlagera tokom 1970-ih, te autor koji je veliki dio svog stvaralaštva posvetio muzici za djecu. Zbog svega ovoga, nazvan je "ocem bosanskohercegovačke zabavne muzike".

## Muzičko stvaralaštvo 
Esad Arnautalić je 1962. bio muzički urednik u Radio Sarajevu kada je inicirao osnivanje Muzičke produkcije i Orkestra Radiotelevizije Sarajevo, koji bi djelovao unutar te produkcije. Kroz ove organizacije bio jedan je od ključnih muzičkih stručnjaka koji je zahtijevao da se lokalni mladi autori počnu baviti autentičnim autorskim stvaralaštvom. U to vrijeme tadašnji muzički izvođaći su kopirali i izvodili svjetske pop hitove sa Zapada. Na ovaj način su bila širom otvorena vrata prvoj generaciji buduće sarajevske pop-rok škole, među kojima su Indexi postali pioniri i njeni rodonačelnici. Godine 1962. zajedno sa njegovim bratom Ismetom Nunom Arnautalićem, pokrenuo je Indexe. Do 1965. iz lokalnih sarajevskih pop rok grupa "Lutalice" dolazi Slobodan Kovačević i basist Fadil Redžić, a iz "Pauka" priključio se novi pjevač Davorin Popović.

Nešto kasnije, grupa Indexi će postati najpopularnija sarajevska i jedna od najpopularnijih jugoslavenskih pop-rock grupa. Po ugledu na Zagrebfest i Beogradsko proleće, Esad Arnautalić je 1967. na lično insistiranje kod svojih pretpostavljenih u RTV Sarajevo i njihovo odobrenje pokrenuo festival "Vaš šlager sezone." Time je veliki broj autora i pjevača iz Bosne i Hercegovine dobio šansu za proboj na muzičkoj sceni.

Nakon toga je početkom 1970-ih pokrenuo još jedan festival – Prvi aplauz, koji se održavao u Banjoj Luci. Bio je to festival pjevača amatera koji je bio odskočna daska za neke pjevače i muzičke instrumentaliste ka širem uspjehu na muzičkoj sceni tadašnje Jugoslavije. U tim je godinama Esad Arnautalić bio autor muzike ili aranžmana za nekoliko zapaženih pjesama, poput: evropskog evergreena pjevanog na Festivalu Opatija "Kud plovi ovaj brod" (Radojka Šverko) i "U dugim noćima" (Kićo Slabinac) do šansone "Bila je tako lijepa" (Dragan Stojnić), "Život piše romane" (Jadranka Stojaković) i "Sviraj mi o njoj" (Kemal Monteno). Veliki dio stvaralaštva, u isto vrijeme, posvećivao je muzici za djecu, pa je za njih organizovao festivalsku smotru nazvanu Mali šlager. Iz njegovog autorskog opusa za djecu, najpoznatija pjesama je "Djeca su vojska najjača", na stihove sarajevskog pjesnika Velimira Miloševića, koja je prvi puta izvedena 1973.

Kao dirigent i producent, sa orkestrom Radiotelevizije Sarajevo započeo je projekat Muzika raspoloženja. U maniru šlagera izvodili su poznate operne arije, narodne i domaće pop hitove. Svirali su taj muzički program u sarajevskom Domu mladih i snimili ga na tri LP ploče. Nakon rata u Bosni i Hercegovini uglavnom se posvetio radu s djecom, a sarađivao je s muzičarima koji su pisali pjesme za djecu. Također, bavio se obrazovnim radom sa djecom i vodio hor "Vesela djeca". Za svoj dugogodišnji rad na polju muzike dobio je 2002. posebnu nagradu za razvoj muzike u Bosni i Hercegovini, a pet godina kasnije, zajedno sa Arsenom Dedićem u Zenici dobio je nagradu *Davorin* za životno djelo.

## Reference 
Kategorija:Rođeni 1939.
Kategorija:Umrli 2016.
Kategorija:Biografije, Sarajevo
Kategorija:Bosanskohercegovački kompozitori
Kategorija:Bosanskohercegovački muzičari
Kategorija:Bosanskohercegovački producenti
Kategorija:Bosanskohercegovački aranžeri
Kategorija:Jugoslavenski kompozitori
Kategorija:Jugoslavenski muzičari
Kategorija:Jugoslavenski aranžeri
Kategorija:Jugoslavenski producenti